A BIZOTTSÁG 479/2007/EK RENDELETE
(2007. április 27.)
a 853/2004/EK, a 854/2004/EK és a 882/2004/EK európai parlamenti és tanácsi rendelet végrehajtására vonatkozó átmeneti szabályok megállapításáról, valamint a 853/2004/EK és a 854/2004/EK rendelet módosításáról szóló 2076/2005/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 9. cikkére,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (2) és különösen annak 16. cikkére,
mivel:
(1)
A 2076/2005/EK bizottsági rendelet (3) megállapítja a 853/2004/EK, a 854/2004/EK és a 882/2004/EK európai parlamenti és tanácsi rendelet végrehajtására vonatkozó átmeneti szabályokat.
(2)
A 2074/2005/EK bizottsági rendelet (4) 6. cikke bizonyos állati eredetű termékek behozatalára a 853/2004/EK rendelet alkalmazásában egészségügyi bizonyítványmintákat ír elő. Ezeket a termékeket a 2074/2005/EK rendelet VI. melléklete határozza meg, ide tartoznak a békacomb, a csiga, a zselatin, a kollagén, a halászati termékek, az élő kéthéjú kagylók, valamint a méz és egyéb méhészeti termékek.
(3)
A 2076/2005/EK rendelet 7. cikkének (4) bekezdése eltérést biztosít a 2074/2005/EK rendelet VI. mellékletére vonatkozóan a mellékletben említett olyan termékek esetében, amelyekre a vonatkozó behozatali engedélyt adott esetben a 2006. január 1-je előtt hatályos harmonizált közösségi szabályokkal, valamint más esetekben e napot megelőzően a tagállamok által elfogadott nemzeti szabályokkal összhangban állították ki; ezek a termékek 2007. május 1-jéig behozhatók a Közösségbe.
(4)
Annak érdekében, hogy a harmadik országok engedélyezési rendszerének a 2074/2005/EK rendelet által bevezetett új engedélyezési rendszerhez történő kései hozzáigazítása miatt a Közösség beléptetési pontjainál minden várható kereskedelmi fennakadás, illetve adminisztratív nehézség elkerülhető legyen, a korábbi engedélyezési rendszer keretén belül kiállított és 2007. május 1-je előtt aláírt bizonyítványok használatát 2007. május 1-jétől2007. június 30-ig engedélyezni kell az e rendelet VI. mellékletében említett termékek Közösségbe irányuló behozatala esetében.
(5)
A halászati termékek fogalommeghatározása tartalmazza a halolajat. Az emberi fogyasztásra szánt halolaj előállítására és forgalomba hozatalára vonatkozó különleges követelményeket a 853/2004/EK rendelet III. melléklete állapítja meg. A 2076/2005/EK rendelet 7. cikke (3) bekezdése azonban e mellékletre vonatkozóan a harmadik országokban található, emberi fogyasztásra szánt halolajat előállító létesítmények számára 2007. október 31-ig eltérést biztosít. Ennek megfelelően 2007. december 31-ig átmeneti intézkedéseket kell előirányozni az olyan termékek behozatalának engedélyezésére, amelyeket az 1664/2006/EK bizottsági rendelet hatálybalépése előtt alkalmazandó nemzeti szabályok szerint kiállított bizonyítvány kísér.
(6)
A 2076/2005/EK rendelet 17. cikke egyes olyan harmadik országok számára, amelyekben még nem tartottak közösségi ellenőrzést, bizonyos feltételek mellett engedélyezi élő kéthéjú kagylók és halászati termékek Közösségbe irányuló kivitelét. Ezeket a termékeket a 95/328/EK (5) és a 96/333/EK (6) bizottsági határozatban előírt egészségügyi bizonyítványmintának kell kísérnie, amely kizárólag a közegészségügyi szempontokra vonatkozó igazolást tartalmazza. Állat-egészségügyi célokra ezt az egészségügyi bizonyítványmintát ki kell egészíteni a 2074/2005/EK rendelettel bevezetett bizonyítvánnyal, amely a közegészségügyi és állat-egészségügyi szempontokra is kiterjed. Ezért az egyértelműség és a jogbiztonság, valamint az adminisztratív teher csökkentése érdekében kizárólag a 2074/2005/EK rendelet által bevezetett bizonyítványokra kell hivatkozni.
(7)
A 2076/2005/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
A 2076/2005/EK rendelet a következőképpen módosul:
1.
A 7. cikk (4) bekezdése helyébe a következő szöveg lép:
„(4) A 2074/2005/EK rendelet VI. mellékletétől eltérve:
a)
azok a mellékletben említett termékek, amelyekre a bizonyítványt adott esetben a 2006. január 1-je előtt hatályos harmonizált közösségi szabályokkal, valamint más esetekben e napot megelőzően a tagállamok által elfogadott nemzeti szabályokkal összhangban állították ki, és amelyet 2007. május 1-je előtt megfelelően kitöltöttek és aláírtak, 2007. június 30-áig a Közösségbe behozhatók;
b)
olyan halolaj, amelyre a bizonyítványt a 2074/2005/EK bizottsági rendelet hatálybalépése előtt alkalmazandó nemzeti szabályokkal összhangban állították ki, és amelyet 2007. október 31-e előtt megfelelően kitöltöttek és aláírtak, 2007. december 31-ig a Közösségbe behozható.”
2.
A 17. cikk (2) bekezdésének b) pontja helyébe a következő szöveg lép:
„b)
Az importáló tagállam illetékes hatósága biztosítja, hogy ezeket a behozott termékeket kizárólag hazai piacán vagy az ugyanilyen behozatalt engedélyező hazai piacokon forgalmazzák; és”
3.
A 17. cikk (2) bekezdése a következő c) ponttal egészül ki:
„c)
A harmadik ország vagy terület illetékes hatósága meghozza a szükséges intézkedéseket annak biztosítására, hogy ezeket a behozott termékeket 2007. október 31-étől a 2074/2005/EK rendelet VI. mellékletében előírt egészségügyi bizonyítványminta kísérje.
Az olyan termékek azonban, amelyekre a 2007. október 31-e előtt alkalmazandó nemzeti szabályokkal összhangban megfelelően kitöltött és aláírt bizonyítványt állítottak ki, 2007. december 31-éig a Közösségbe behozhatók.”
2. cikk
Ez a rendelet 2007. május 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. április 27-én.